Imtella' Marzu 14, 2021 - Aġġornata 14 Ta' Marzu, 2021 5:13pm Rapport: Ruth Castillo Il-Prim Ministru u Mexxej tal-Partit Laburista, Robert Abela, qal li t-tema ċentrali tal-miżuri li daħlu fis-seħħ din il-ġimgħa hi l-ħtieġa li l-poplu jadatta b'responsabilità. Fi programm fuq ONE TV, qal li deħlin fi ġranet importanti biex jiġi kkontrollat it-tixrid tal-Covid, u appella biex l-aħna jkun akbar mill-jiena. Wara d-dikjarazzjoni tal-Kanċillier Awstrijakk li Malta qed tieħu aktar dożi milli ħaqqha, Dr Abela appella għall-appoġġ tal-oppożizzjoni fl-isforz biex Malta tibqa' ġġib biżżejjed dożi biex titlaqqam il-popolazzjoni kollha. Il-Prim Ministru u Mexxej tal-Partit Laburista, Robert Abela appella lill-oppożizzjoni tingħaqad mal-Gvern fi sforz biex jipproteġu lil Malta minn front ta' stati tal-Unjoni Ewropea li qal warajh hemm pajjiżi mmexxija minn membri fil-Partit Popolari Ewropej, li qed jeħduha kontra Malta minħabba l-ammont ta' dożi tat-tilqima tal-Covid-19 li qed jirnexxielha tikseb. Il-Prim Ministru sejjaħ dan bħala test importanti ta' għaqda nazzjonali għax qal li jekk jimmaterjalizza dan l-attakk li mhux ġustifikat ifisser anqas dożi tat-tilqima għal Malta. Dr Abela qal li din il-ġimgħa, mill-istati membri kollha fl-Unjoni Ewropea, l-Awstrijaċi semmew lil Malta u l-Olanda u qed jgħidu li Malta qed ikollha tliet darbiet aktar dożi milli ħaqqha meta mqabbel mal-Bulgarija. Irrimarka li din id-dikjarazzjoni saret fl-istess ħin li f'Malta l-oppożizzjoni qed tgħid li l-isrtrateġija ta' tilqim ma tagħmilx sens. Il-Prim Ministru stqarr li jiddispjaċih jisma' dawn il-kummenti lokalment, u qal li hu kburi bil-ħidma li saret/ Żied li waqt li pajjiżi oħra naqsu l-ammont ta' testijiet, fuq il-parir tal-esperti, Malta qed tittestja kemm tiflaħ. Qal li ras għal ras, Malta qed tlaqqam l-aktar nies fl-Unjoni Ewropea/ Tenna li s-soluzzjoni għal pandemija hija t-tilqima. Il-Prim Ministru appella kontra l-opportuniżmu partiċjan f'din is-sitwazzjoni, li qal jista' jwassal għal dak li qed iseħħ fil-Greċja, fejn in-nies qed joħorġu barra jagħmlu l-irvellijiet kontra l-pulizija. Żied jgħid li Malta hija aggressiva fil-mod kif qed iġġib it-tilqim, imma qed topera b'mod leġittimu. Spjega li d-dożi li qed jaslu Malta qed jitqassmu kollha, waqt li qed tinżamm riserva żgħira. Il-Prim Ministru qal li d-deċiżjonijiet qed jittieħdu abażi tax-xjenza u r-rakkomandazzjonijiet tal-awtoritajiet tas-saħħa. Qal li kieku l-pajjiż ma kellux ekonomija b'saħħitha, il-Gvern ma kienx ikun jista' jagħti 400 miljun ewro f'suppliment tal-pagi, lil hinn minn għajnuna oħra lin-negozji fil-kirjiet u skemi oħra. Żied li l-Gvern ma marx għall-politika tal-awsterità kif għamlu pajjiżi oħra li ma kellhom għażla oħra għajr li jagħmlu hekk. Il-Prim Ministru qal li l-Gvern irid iħares lejn wara l-pandemija, li l-ħidma għaliha qed isir mil-lum/ Saħaq fuq il-kuntatt man-nies, li qal qed jiggwidaw lill-Gvern 'l quddiem.